Eila Hiltunen

**Eila Vilhelmina Hiltunen** (22. marraskuuta 1922 Sortavala – 10. lokakuuta 2003 Helsinki) oli suomalainen kuvanveistäjä. Hiltunen tunnetaan ennen kaikkea hitsatuista teräsveistoksistaan, joista tunnetuin on Sibelius-monumentti (1967) Helsingissä. Nuoruudentuotantonsa hän teki pronssista ja marmorista. Myöhemmin hän on soveltanut hitsaustekniikkaa teräksen lisäksi muun muassa kupariin ja alumiinipronssiin.

Suurten töiden ohella Eila Hiltunen tunnetaan muotokuvistaan, mitaleistaan ja koruistaan.

## Elämä ja ura

Eila Hiltunen oli autoalan yrittäjä Usko Hiltusen ainoa lapsi. Hän teki ensimmäiset hitsauskokeilunsa kahdeksanvuotiaana salaa toisen tytön kanssa isän metalliverstaassa Haminassa. Isän työn perässä perhe muutti Lahteen ja sitten Helsinkiin, jossa Eila kävi Tyttönormaalilyseossa. Hän pääsi ylioppilaaksi keväällä 1942, sota-ajan vuoksi ilman ylioppilaskirjoituksia. Hänet valittiin Ateneumiin opiskelemaan kuvataidetta muun muassa Aale Hakavan johdolla. Eila Hiltunen sai vuonna 1948 osallistua Salzburgin seminaariin, amerikkalaiseen kesäyliopistokurssiin Itävallassa. Samana vuonna hän osallistui pohjoismaiseen naistaiteilijoiden näyttelyyn Tukholmassa. Kahta vuotta myöhemmin hän piti ensinäyttelynsä Suomessa ja vuonna 1952 Kööpenhaminassa. Hiltusen teoksia ovat myös Pusulan vuonna 1947 ja Simpeleen vuonna 1953 julkaistut sankarimuistomerkit.

1950-luvun lopulla Eila Hiltunen alkoi työskennellä muovailun ja valamisen sijasta suoraan metalliin. Vaikka hän itse perehtyikin hitsaukseen, Hiltunen alkoi käyttää hitsaaja-avustajaa. Vuonna 1967 paljastetun Sibelius-monumentin lisäksi Hiltusen tunnettuja julkisia teoksia ovat muun muassa suihkukaivo *Veden alla* Tampereella (1960), Suomen Pankin suihkukaivo *Kuparikonstruktio* (1961) – ensimmäinen abstrakti julkinen veistos Helsingissä –, kiistelty Sibelius-monumentti (1967), *Ihmisiä aikojen saatossa* Helsingin kaupungintalolla (1971) sekä *[[Polyfonia (veistos)|Polyfonia]]* Porin Etelärannassa (1984). Ulkomailla Hiltusen julkisia teoksia on muun muassa Montrealissa, New Yorkissa, Berliinissä, Roomassa, Teheranissa ja Jeddassa.

## Palkintoja

Eila Hiltunen sai Pro Finlandian 1966 ja professorin arvonimen 1973. Vuonna 2000 Hiltuselle myönnettiin Suomi-palkinto ja seuraavana vuonna Taiteen valtionpalkinto. Samana vuonna 2001 Didrichsenin taidemuseo järjesti Eila Hiltusen töiden retrospektiivisen näyttelyn. Ulkomaisia tunnustuksia olivat Italian tasavallan komentajamerkki 1982, Pariisin kaupungin hopeamitali ja Jeddan kaupungin kultamitali 1980.

## Perhe
Vuonna 1944 Eila Hiltunen avioitui leskeksi jääneen valokuvaajan Otso Pietisen kanssa, ja he saivat kaksi lasta. 1950-luvulla valmistui ateljeetalo Helsingin Munkkiniemeen. 1960-luvun lopulla perhe hankki toiseksi asunnokseen keskiaikaisen linnoitustornin Monticchiellon kylästä Italian Toscanasta.

Hiltunen kuoli pitkän sairauden uuvuttamana vuonna 2003, hänet on haudattu Hietaniemen hautausmaan Taiteilijainmäelle.

## Kuvia teoksista

Tiedosto:Pusula sankarimuistomerkki.JPG|*Pusulan sankari­muisto­merkki*, 1947, Lohja.
Tiedosto:Simpele sankarimuistomerkki.JPG|*Simpeleen sankari­muisto­merkki*, 1953, Rautjärvi.
Tiedosto:Eila Hiltunen Veden alla 1960.JPG|*Veden alla* 1960, Tampere, Metso.
Tiedosto:Eila Hiltunen Kuparikonstruktio Suomen Pankin suihkukaivo 1961.jpg|*Kupari­konstruktio*, Suomen Pankin suihku­kaivo, 1961, Helsinki.
Tiedosto:Eila-Hiltunen-1965.jpg|Eila Hiltunen Sibelius-monumentin pienois­mallin kanssa vuonna 1965.
Tiedosto:SibeliusMonumenthelsinki2011.JPG|*Sibelius-monumentti*, 1967, Helsinki.
Tiedosto:Iran IMG 0059 (3469920349).jpg|*Palmu­lehto*, 1974, Park Mellat, Tehran.
Tiedosto:Eila Hiltunen Auringonkukkapelto 1975.jpg|*Auringon­kukka­pelto*, 1975, Helsinki.
Tiedosto:Eila Hiltunen Turbulenssi n 1980.jpg|*Turbulenssi*, 1980-luku, Helsinki.
Tiedosto:Eila Hiltunen Kasvu ja liekki 1981.jpg|*Kasvu ja liekki*, 1981, Helsinki.
Tiedosto:Skulptur Kurfürstenstr 72 (Tierg) Der Wuchs der Flammen Eila Hiltunen 1981.jpg|*Der Wuchs der Flammen*, 1981, Berliinin Tiergartenissa.
Tiedosto:Eila Hiltunen Crescendo 1982.jpg|*Crescendo*, 1982, Helsinki.
Tiedosto:Crescendo takaa - Eila Hiltunen (1982).jpg|*Crescendo* (tausta), 1982, Helsinki.
Tiedosto:Eila Hiltunen, Polyfonia, 1987.jpg|*[[Polyfonia (veistos)|Polyfonia]]*, 1987, Pori.
Tiedosto:Eila Hiltunen - Torsten Carlander-Reuterfeltin muistomerkki - 2000 - Ruukin puiston keskellä, Ruukinpolku -Kellokoski, Tuusula.jpg|*[[Torsten Carlander-Reuterfelt|Torsten Carlander-Reuterfeltin]] muisto­merkki*, 2000, Tuusula.
Tiedosto:Eila Hiltunen Menneet ritarit 2006.jpg|*Menneet ritarit*, 2006, Helsinki.


## Lähteet

## Kirjallisuutta
* 
* 
* 

## Aiheesta muualla

* 
* Artists.fi  – mm. teoskuvia.
* Eilahiltunen.net  – perheen ja ystävien kunnianosoitus.
* Poikkitaiteellinen Eila Hiltunen. Ylen Elävä arkisto.
* Hakala-Zilliacus, Liisa-Maria: Monumentin varjossa.  *Agricolan kirja-arvostelut*. (Arvostelu teoksesta *Tulivuori ja marttyyri*.)
*